Beerbaşa Bakı

**Beerbaşa Bakı** (bəzən **Birbaşa Bakı;** ) — Azərbaycanın Bakı şəhərini təmsil edən peşəkar minifutbol klubu. Hal-hazırda minifutbol üzrə Azərbaycan çempionatında çıxış edir. Klub ev oyunlarını Bakı Tennis Akademiyasında oynayır.

"Beerbaşa Bakı" ölkə miqyasında ardıcıl olaraq 4 dəfə (2021–22, 2022–23, 2023–24, 2024-25) minifutbol üzrə Azərbaycan çempionatını qazanıb, qitə miqyasında isə 2024-cü ildə Avropanın minifutbol üzrə ən yüksək təbəqəsi olan EMF Çempionlar Liqasının qalibi olub.

## Tarixi
"Birbaşa Bakı" klubu 2016-cı ildə təsis edilib. Klub 2020-ci ildə Fire League-in çempionu olmaqla yanaşı, həmin il həm də Fire Cup-ı qazanıb. 2021-ci ildə isə komanda MFL Cup-ın qalibi olub.

2021–2022 mövsümündə "Birbaşa" klubu minifutbol üzrə Azərbaycan çempionatının final mərhələsinə yüksəlib. Komanda finalda "Zirə"ni 1:0 hesabla məğlub edərək Azərbaycan çempionu olub və 2022 EMF Çempionlar Liqasına vəsiqə qazanıb. "Birbaşa" Çempionlar Liqasında uğurlu çıxış edərək 1/4 final mərhələsinə qədər irəliləyib və bu mərhələdə Monteneqronun "Dadi Qradnya" klubu ilə qarşılaşıb. Qarşılaşma 0:0 hesabı ilə heç-heçə başa çatıb.

2022–2023 mövsümündə "Birbaşa" klubu növbəti dəfə minifutbol üzrə Azərbaycan çempionatının finalına yüksəlib. Final qarşılaşmasında "Zirə" klubunu 2:1 hesabı ilə məğlub edən komanda ardıcıl olaraq ikinci dəfə Azərbaycan çempionu adını qazanıb və 2023 EMF Çempionlar Liqasına vəsiqə əldə edib. Turnirdə yenidən uğurlu çıxış edən "Birbaşa" 1/4 final mərhələsinə qədər irəliləyib, lakin bu mərhələdə Rumıniyanın "AEK Oradea" klubuna 1:0 hesabı ilə məğlub olaraq mübarizəni dayandırıb.

2023–2024 mövsümündə "Birbaşa" 14 may 2024-cü ildə baş tutan Azərbaycan çempionatının finalında "AzNur" komandasını 5:2 hesabı ilə məğlub edərək ardıcıl üçüncü dəfə çempion titulunu əldə edib. Çempionatın ilk iki yerinin sahibləri olan "Birbaşa Bakı" və "AzNur" 2024 EMF Çempionlar Liqasına vəsiqə əldə ediblər və komandalar Çempionlar Liqasının 7 sentyabr 2024-cü ildə keçirilən 1/8 final mərhələsində yenidən üz-üzə gəlib. "Birbaşa" rəqibini 1:0 hesabı ilə məğlub edərək növbəti mərhələyə yüksəlib. Elə həmin gün baş tutan 1/4 final qarşılaşmasında Rumıniyanın "Nova Vita Tarqu Mureș" klubunu 2:0 hesabı ilə məğlub edən komanda 8 sentyabrda yarımfinal matçında Ukraynanın "Andezit" klubu ilə qarşılaşıb. Matç 1:1 hesabı ilə başa çatdıqdan sonra penaltilər seriyasında 4:3 hesabı ilə üstünlük qazanan "Birbaşa" finala yüksəlib. 8 sentyabr 2024-cü ildə keçirilən final qarşılaşmasında Çexiyanın "BKMK Brno" klubunu 2:1 hesabı ilə məğlub edən "Birbaşa" komandası 2024 EMF Çempionlar Liqasının qalibi olaraq Avropa çempionu titulunu əldə edib. Bu uğurla yanaşı, klubun futbolçusu Təmkin Xəlilzadə turnirin ən yaxşı oyunçusu adına layiq görülüb.

EMF tərəfindən təşkil olunan 2024-cü il üzrə mükafatlandırmalarda "Birbaşa Bakı" klubunun oyunçularından Vüsal İsayev Avropa minifutbolunda ilin ən yaxşı müdafiəçisi, Elvin Əlizadə isə ilin ən yaxşı yarımmüdafiəçisi seçilib. Əlizadə həmçinin ölkə miqyasında da 3 dəfə minifutbol üzrə ilin ən yaxşı oyunçusu seçilib.

2024-cü ildə Azərbaycanın Gənclər və İdman Nazirliyi tərəfindən təşkil olunan, müxtəlif nominasiyalar üzrə 2024-cü ilin ən yaxşılarının seçildiyi mükafatlandırmada "2024-cü ilin kişilərdən ibarət ən yaxşı klub komandası" nominasiyasında "Birbaşa Bakı" 3-cü yerə layiq görülüb.

Minifutbol üzrə Azərbaycan çempionatının 2024–2025 mövsümündə "Beerbaşa Bakı" final mərhələsinə yüksəlib və finalda "Zirə" ilə qarşılaşıb. Klub 11 mart 2025-ci ildə oynanılan final matçında "Zirə"ni 2:0 hesabı ilə məğlub edərək ardıcıl olaraq 4-cü dəfə Azərbaycan çempionu olub.

## Heyəti

## Texniki heyət
Klubun baş məşqçisi vəzifəsini 2023-cü ilin mayından rumıniyalı məşqçi Dan Marius Mitu icra edir.

## İdarə heyəti
İlkin Qəribli klubun prezidenti, Ramin Hacıyev, Kamil Məmmədov və Fərman Əlizadə isə idarə heyətinin üzvləridirlər.

## Uğurları

### Ölkədaxili turnirlər
* **Fire League**
** **Qalib (1)**: 2020
* **Fire Cup**
** **Qalib (1)**: 2020
* **MFL Cup**
** **Qalib (1)**: 2021
* **Minifutbol üzrə Azərbaycan çempionatı**
** **Qalib (4)**: 2021–22, 2022–23, 2023–24, 2024-25

### Beynəlxalq turnirlər
* **EMF Çempionlar Liqası**
** **Qalib (1)**: 2024
** **1/4 final mərhələsi** (2): 2022, 2023

## İstinadlar

## Xarici keçidlər

* Sofascore – Beerbaşa Bakı